Masjid Laweyan

Masjid Laweyan yaiku salah sijining masjid sing bersejarah ing Kutha Surakarta. Masjid iki uwis ana sedurung Masjid Agung Surakarta. Masjid iki dibangun ing taun 1546 ing masa Sultan Hadiwijaya, salah sijining sultan Kasultanan Pajang, sing dadi cikal bakal saka Kasunanan Surakarta lan Kasunanan Yogyakarta.

 Sujarah 
Masjid iki pamadegipun jamané Djoko Tingkir kira-kira taun 1546. Iki dadi masjid pisanan ing Karajan Pajang. Awale bangunan kuwi yaiku pura agama Hindu sing dipimpin déning sawijining biksu. Nanging nganggo cara pendekatan sing tentrem, bar akeh rakyat sing mulai mlebu agama Islam, bangunan kuwi banjur diganti dadi masjid. Barengan karo kuwi, uga tuwuh pondhok pesantren sing nduwé santri cukup akèh. Critané, merga sangking akèhé santri, pawon pesantren ora tau mandheg masak sega kanggo mangané para santri. Mula, pawoné tansah metu asep, nganti banjur wilayah kuwi dijenengi Kampung Belukan (beluk = asep). Sing nduwèni masjid iki yaiku Kyai Ageng Henis (simbahe Susuhunan Paku Buwono II). Kaya masjid-masjid liyane, Masjid Laweyan uga dienggo kanggo nikah, talak, rujuk, musyawarah, lan ana uga makam.

 Karakteristik Bangunan 
Komplek masjid iki nyawiji karo makamé para kerabat Keraton Pajang, Kartasura, lan Kasunanan Surakarta. Ing area makam ana gapura samping sing biyèn khusus digawe kanggo Sunan Paku Buwono X nalika ziarah, nanging gapura kuwi mung tau dienggo sepisan wae merga setaun sakwisé kuwi PB X seda. Ing kono dimakamké tokoh-tokoh wigati kayata Kyai Ageng Henis, Susuhunan Paku Buwono II, Permaisuri PB V, Pangeran Widjil I Kadilangu, Nyai Ageng Pati, Nyai Pandanaran, Prabuwinoto (anak PB IX), uga dalang Keraton sing miturut legenda tau diundang Nyi Roro Kidul kanggo ndalang ing Laut Kidul. Ana uga Kyai Ageng Proboyekso, jin saka Laut Lor sing diyakini mbantu ngreksa keamanan kerajaan. Ing komplek makam iki tuwuh wit langka Nagasari sing umuré luwih saka 500 taun, sing diyakini minangka wujud naga penjaga. Ing gapura makam ana simbol perlindungan saka Betari Durga. Renovasi makam iki tau ditindakake déning PB X bareng karo renovasi Keraton Surakarta, lan ing kono uga ana pendapa sing dipindhah saka Keraton Kartasura. 

 Rujukan